## Odluka Ustavnog suda Republike Hrvatske broj:U-IIIA-1488/2005 od 9. studenoga 2005.

### NN 146/2005 (12.12.2005.), Odluka Ustavnog suda Republike Hrvatske broj:U-IIIA-1488/2005 od 9. studenoga 2005.

# USTAVNI SUD REPUBLIKE HRVATSKE

**2777**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Ivan
Matija, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi T. M. iz Z., kojeg zastupa G. G.,
odvjetnica iz Z., na sjednici održanoj dana 9. studenoga 2005. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod brojem: Pn-10151/97
u najkraćem mogućem roku, ali ne duljem od šest mjeseci, računajući od prvog
idućeg dana nakon dana objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
tužbe T. M. iz Z., određuje se primjerena naknada zbog povrede ustavnog prava
iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst), u iznosu od 4.100,00 kn.

IV. Naknada iz točke III. izreke ove odluke bit
će isplaćena iz državnog proračuna, u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/99. i 49/02. – pročišćeni tekst, u daljnjem tekstu: Ustavni zakon),
podnio je 31. ožujka 2005. ustavnu tužbu smatrajući da mu je nerazumno dugim
trajanjem postupka pred nadležnim redovnim sudovima povrijeđeno ustavno pravo
zajamčeno člankom 29. stavkom 1. Ustava Republike Hrvatske.

U ustavnoj tužbi podnositelj ukazuje na
dugotrajnost i neučinkovitost suđenja u konkretnom parničnom predmetu zbog čega
predlaže da Ustavni sud usvoji ustavnu tužbu, odredi Općinskom sudu u Zagrebu
primjereni rok za donošenje odluke o tužbenom zahtjevu podnositelja kao i da
podnositelju odredi primjerenu naknadu zbog povrede njegovog ustavnog prava,
koju je Općinski sud u Zagrebu učinio kada o pravima i obvezama podnositelja
nije odlučio u razumnom roku. Također, predlaže da Ustavni sud odredi naknadu
punomoćniku podnositelja na ime troškova sastava ustavne tužbe.

ČINJENICE VAŽNE ZA
USTAVNOSUDSKI POSTUPAK

2. Ustavni sud je, u postupku pokrenutom
ustavnom tužbom podnositelja primjenom članka 63. Ustavnog zakona, utvrdio
sljedeće činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava:

– parnični postupak pokrenut je pred Općinskim
sudom u Zagrebu tužbom podnositelja 19. rujna 1994. protiv tuženika »F. T.«
d.o.o. iz S., radi naknade štete;

– u razdoblju do 5. studenoga 1997.
prvostupanjski sud održao je šest ročišta za glavnu raspravu, na kojima je
između ostalog, proveo dokaz saslušanjem podnositelja kao stranke u postupku te
dokaz saslušanjem predloženih svjedoka. Na ročištu održanom 14. prosinca 1994.
prvostupanjski sud donio je presudu zbog izostanka protiv koje je tuženik
podnio prijedlog za povrat u prijašnje stanje, podredno
žalbu. Na ročištu održanom 27. prosinca 1994. sud je usvojio prijedlog tuženika
te je postupak nastavljen. Glavna rasprava zaključena je na ročištu održanom
29. travnja 1996. Protiv prvostupanjske odluke broj: Pn-1445/95
od 29. travnja 1996. podnositelj i tuženik izjavili su žalbu, te je predmet
sukladno odluci nadležnog višeg suda, vraćen na ponovni postupak;

– u razdoblju nakon 5. studenoga 1997., nakon
što je prvostupanjski sud zaprimio odluku višeg suda (19. studenoga 1997.),
prvostupanjski sud je zakazao četiri ročišta za glavnu raspravu, s tim da je
dva održao, a dva na prijedlog stranaka odgodio;

– raspravnim rješenjem od 21. rujna 1999. sud je
odredio da će sljedeće ročište za glavnu raspravu biti zakazano naknadno po
prijedlogu podnositelja ukoliko stranke spor ne riješe mirnim putem;

– rješenjem suda od 29. studenoga 2000. sud je
pozvao podnositelja da se izjasni o svojim daljnjim dispozicijama u konkretnom
predmetu;

– rješenjem suda od 6. rujna 2001. sud je
ponovno pozvao podnositelja da se izjasni o svojim daljnjim dispozicijama u
ovoj pravnoj stvari;

– kako podnositelj nije udovoljio nalogu suda i
obavijestio sud o daljnjim dispozicijama u ovom predmetu, sud je zakazao
ročište za 10. ožujka 2006.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4. Povredu ustavnog prava na donošenje sudske
odluke u razumnom roku Ustavni sud razmatra u svjetlu osobitih okolnosti svakog
pojedinog slučaja.

Razmatranjem razloga ustavne tužbe podnositelja
i preslike predmetnog spisa, Ustavni sud utvrdio je da su se u konkretnom
slučaju ostvarile pretpostavke za njegovo postupanje u smislu odredbe članka
63. Ustavnog zakona.

Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak pokrenut je tužbom
podnositelja 19. rujna 1994.

Međutim, duljina postupka uzima se u razmatranje
od 5. studenoga 1997. godine, kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokol broj 1, 4,
6, 7 i 11, 12 i 13 uz Konvenciju za zaštitu ljudskih prava i temeljnih sloboda
(»Narodne novine« – Međunarodni ugovori, broj 18/97., 6/99. – pročišćeni tekst,
8/99. – ispravak i 14/02., u daljnjem tekstu: Zakon o potvrđivanju Konvencije),
koja Konvencija u članku 6. stavku 1. jamči, između ostalog, i pravo na suđenje
u razumnom roku.

Ustavna tužba podnijeta je 31. ožujka 2005., a
do tog dana postupak nije pravomoćno okončan pa Ustavni sud utvrđuje da je do
dana podnošenja ustavne tužbe postupak trajao ukupno deset (10) godina, šest
(6) mjeseci i dvanaest (12) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
sedam (7) godina, četiri (4) mjeseca i dvadeset šest (26) dana.

4.2. POSTUPANJE
NADLEŽNOG SUDA

Ustavni sud utvrđuje da se postupak, u pravno
relevantnom razdoblju, vodi pred Općinskim sudom u Zagrebu, nakon što je
odlukom Županijskog suda u Zagrebu broj: Gž-3231/97
od 24. lipnja 1997. predmet vraćen na ponovni postupak.

U ponovnom postupku prvostupanjski sud je, od
radnji koje su relevantne za odlučivanje o pravima i obvezama podnositelja,
održao četiri ročišta za glavnu raspravu.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ustavni sud utvrđuje da je podnositelj, u pravno
relevantnom razdoblju, znatno doprinio duljini konkretnog parničnog postupka.
Naime, ročište zakazano za dan 17. veljače 1999. odgođeno je po prijedlogu
podnositelja kao i ono sljedeće, zakazano za 21. rujna 1999., kada su se
stranke suglasile da se ročište odgodi zbog pokušaja mirnog rješavanja spora.

Također, podnositelj je doprinio duljini
postupka i na način što, sve do podnošenja ustavne tužbe, nije sud obavijestio
o svojim daljnjim dispozicijama u konkretnoj pravnoj stvari, iako je dva puta
bio pozvan rješenjem suda da to učini.

Međutim, unatoč ovakvom pasivnom ponašanju
podnositelja, mišljenje je Ustavnog suda da je prvostupanjski sud mogao, s
obzirom na procesne mogućnosti kojima raspolaže, postupak ubrzati, što nije
učinio. Zbog navedenog odlučeno je kao u točkama I. i II. izreke.

Isto tako, Ustavni sud je, prilikom odmjeravanja
primjerene naknade podnositelju zbog povrede ustavnog prava na suđenje u
razumnom roku uzeo u obzir njegov doprinos u duljini parničnog postupka zbog
čega je i odlučeno kao u točki III. izreke odluke.

4.4. SLOŽENOST SUDSKOG
PREDMETA

Ustavni sud utvrđuje da se u konkretnom slučaju
ne radi o složenoj pravnoj stvari.

5. Sukladno navedenom, Ustavni sud ocjenjuje da
ukupno trajanje parničnog postupka preko deset godina, a da nije odlučeno o
tužbenom zahtjevu podnositelja, ne udovoljava zahtjevu suđenja u razumnom roku.

Slijedom navedenog, Ustavni sud utvrđuje da je
podnositelju povrijeđeno ustavno pravo da zakonom ustanovljeni i nepristrani
sud u razumnom roku odluči o njezinim pravima ili obvezama, zajamčeno odredbom
članka 29. stavka 2. Ustavnog zakona.

6. Imajući u vidu sve navedene činjenice i
okolnosti, u smislu odredbe članka 63. stavka 2. Ustavnog zakona, donesena je
odluka kao pod točkama I. i II. izreke ove odluke.

7. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje sudske odluke u razumnom roku, Ustavni sud u pravilu određuje za
razmatrano, pravno relevantno razdoblje, uz iznimnu mogućnost uvažavanja
nerazumno dugog razdoblja potpune neaktivnosti suda i prije 5. studenoga 1997.
godine, što ovisi o osobitim okolnostima svakog pojedinog slučaja.

Pri utvrđivanju visine naknade, temeljem članka
63. stavka 3. Ustavnog zakona, Ustavni sud uzima u obzir sve okolnosti slučaja,
imajući pritom u vidu i vrstu postupka o kojemu se radi, napose s obzirom na
njegovu hitnost, ali uz istodobno uvažavanje ukupnih gospodarskih i socijalnih
prilika u Republici Hrvatskoj.

8. Odluka o objavi (točka V. izreke) temelji se
na odredbi članka 29. Ustavnog zakona.

9. Sukladno odredbi 23. Ustavnog zakona svaki
sudionik snosi svoje troškove postupka zbog čega Ustavni sud nije odlučivao o zahtjevu
za naknadu troškova punomoćnika podnositelja.

10. Predsjednik Općinskog suda u Zagrebu dužan
je dostaviti Ustavnom sudu pisanu obavijest o datumima donošenja i otpreme
odluke u roku od osam (8) dana od dana njene otpreme, a najkasnije osam (8) dana
od isteka roka određenog u točki II. izreke ove odluke. Ovaj nalog temelji se
na članku 31. stavcima 4. i 5. Ustavnog zakona.

Broj: U-IIIA-1488/2005

Zagreb, 9. studenoga 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Jasna Omejec, v. r.**

Odluka, NN 146/2005-2777